CELEX: 32012R0865
Language: sl
Date: 2012-09-21 00:00:00
Title: Izvedbena uredba Komisije (EU) št. 865/2012 z dne 21. septembra 2012 o spremembi Uredbe (ES) št. 867/2008 o podrobnih pravilih za uporabo Uredbe Sveta (ES) št. 1234/2007 glede organizacij izvajalcev v oljčnem sektorju, njihovih delovnih programov in financiranja

22.9.2012   
            
            
               SL
            
            
               Uradni list Evropske unije
            
            
               L 256/18
            
         IZVEDBENA UREDBA KOMISIJE (EU) št. 865/2012
   z dne 21. septembra 2012
   o spremembi Uredbe (ES) št. 867/2008 o podrobnih pravilih za uporabo Uredbe Sveta (ES) št. 1234/2007 glede organizacij izvajalcev v oljčnem sektorju, njihovih delovnih programov in financiranja
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti tretjega pododstavka člena 103(2) v povezavi s členom 4 Uredbe,
   ob upoštevanju naslednjega:
   
               (1)
            
            
               V skladu s členom 11 Uredbe Komisije (ES) št. 867/2008 (2) lahko organizacije izvajalcev v oljčnem sektorju prejmejo predplačilo v višini največ 90 % upravičenih letnih izdatkov, pod pogojem, da se položi varščina. V ta namen država članica izplača prvi obrok v mesecu, ki sledi mesecu začetka letnega izvajanja delovnega programa.
            
         
               (2)
            
            
               Ta določba, katere namen je omogočiti hiter začetek del, pa v Grčiji zaradi gospodarske krize ni imela pričakovanega učinka. Gospodarska kriza je nekaterim organizacijam izvajalcev preprečila, da bi položile varščino iz člena 11(4) Uredbe (ES) št. 867/2008 in tako prejele predplačilo iz odstavka 2 tega člena, zato niso mogle začeti izvajati svojih programov za obdobje 2012–2015.
            
         
               (3)
            
            
               V danih okoliščinah je treba tej državi članici omogočiti, da izjemoma izplača prvi obrok predplačila iz prvega pododstavka člena 11(2) Uredbe (ES) št. 867/2008 do 30. septembra 2012, kar bi upravičencem omogočilo ponovno uporabo varščin, ki so jih položili za prejšnje delovne programe in ki so se medtem že sprostile, če so seveda izpolnjeni vsi ustrezni pogoji.
            
         
               (4)
            
            
               Uredbo (ES) št. 867/2008 je zato treba ustrezno spremeniti.
            
         
               (5)
            
            
               Da bi zagotovili učinkovitost tega ukrepa, mora ta uredba začeti veljati dan po objavi v Uradnem listu Evropske unije.
            
         
               (6)
            
            
               Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   Členu 11(2) Uredbe (ES) št. 867/2008 se doda naslednji pododstavek:
   
      „Z odstopanjem od prvega pododstavka in za prvo leto izvajanja delovnih programov, odobrenih za obdobje 2012–2015, lahko Grčija do 30. septembra 2012 zadevnim organizacijam izvajalcev izplača prvi obrok v višini polovice zneska iz odstavka 1“.
   
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 21. septembra 2012
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 299, 16.11.2007, str. 1.
   
      (2)  UL L 237, 4.9.2008, str. 5.